Foto's: Jong sokkerspan dae later steeds in grot vasgekeer | Maroela Media
Die soektog na 'n jong sokkerspan en hul afrigter wat al dae lank in 'n grot in die provinsie Chiang Rai in Thailand vasgekeer is, het Donderdag hervat.
Dit was Donderdag die vyfde dag wat die 12 seuns, tussen 11 en 16 jaar oud, en hul 25-jarige afrigter in die grot vasgekeer is. "Ons moet die kinders vandag vind. Ons hoop dat hulle nog lewe daar binne," het Narongsak Osottanakorn, die provinsiale goewerneur, aan verslaggewers gesê.
Reddingswerkers het Donderdag al langs die berghange gesoek vir ander ingange na die oorspoelde grotnetwerk. Voortdurende reënval oor die afgelope paar dae het reddingspogings gekniehalter en die reddingsoperasie moes al telkemale opgeskort en later weer hervat word.
Personeel van die Amerikaanse soek-en-reddingspan stap uit die grot waar die jong sokkerspelers en hul afrigter vermis word (28 Junie 2018). Foto: Sakchai Lalit/AP
'n Amerikaanse militêre span en Britse grotkenners het by die Thaise reddingspanne aangesluit. Daar is Donderdagoggend bekendgemaak dat die watervlakke in die grot deur die nag met ongeveer 15 cm per uur gestyg het, wat dit nog moeiliker maak om deur die nou paadjies in die grot te beweeg.
Wirachai Songmetta, die adjunkhoof van die nasionale polisie, het gesê hy sal saam met meer as 600 reddingswerkers probeer om van buite skagte te vind wat moontlik toegang tot die grot kan gee. Die paar skagte wat tot dusver gevind is, kan nie gebruik word om toegang te verkry nie. "Ons sal nie opgee nie. Dít is die belangrike ding," het hy gesê.
Reddingspersoneel besig met groot pype en waterpompe om te help om water uit die oorspoelde grot te pomp (28 Junie 2018). Foto: Sakchai Lalit/AP
Anupong het intussen gesê daar is drie spesifieke plekke waarop die reddingswerkers fokus, en hulle werk saam met die departement van geologie en hul toerusting om daar verder te soek, byvoorbeeld deur die gebruik van klein kameras.
Sommige van die vermiste kinders se ouers het die nagte van die soektog in tente buite die grot se ingang deurgebring terwyl die reën aanhou val. Donderdagoggend het 'n Boeddhistiese monnik 'n gebedsgroep vir die familielede gelei. Baie van hulle was in trane terwyl daar gebid is vir hul geliefdes se oorlewing.
Paramedici sit ook in 'n tent naby die grot se ingang, met die fietse, rugsakke en sokkerskoene van die seuns wat nog net so by die grotingang lê.
Naasbestaandes van die vermiste seuns bid tydens die reddingsoperasie (28 Junie 2018). Foto: Sakchai Lalit/AP
'n Amerikaanse reddingspan word ingelig oor die nuutste verwikkelinge deur 'n lid van die Thai-weermag buite die grot in Chiang Rai (28 Junie 2018). Foto: Tassanee Vejpongsa/AP